SK Úradný vestník Európskej únie L 25/49

NARIADENIE KOMISIE (EÚ) č. 35/2013

z 18. januára 2013,

ktorým sa menia a dopĺňajú prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí dimetomorfu, indoxakarbu, pyraklostrobínu a trifloxystrobínu v alebo na určitých výrobkoch

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a),

keďže:

(1) Maximálne hladiny rezíduí (maximum residue levels, MRL) indoxakarbu, pyraklostrobínu a trifloxystrobínu sa stanovili v prílohe II a časti B prílohy III k nariadeniu (ES) č. 396/2005. MRL dimetomorfu sa stanovili v časti A prílohy III k nariadeniu (ES) č. 396/2005.

(2) V rámci postupu týkajúceho sa povolenia používania prípravku na ochranu rastlín s obsahom účinnej látky dimetomorf na ošetrovanie listovej hlúbovej zeleniny, endívie, žeruchy a barborky jarnej bola podaná žiadosť podľa článku 6 ods. 1 nariadenia (ES) č. 396/2005 týkajúca sa úpravy existujúcich MRL.

(3) Pokiaľ ide o indoxakarb, takáto žiadosť bola podaná v súvislosti s jahodami, malinami, čínskou kapustou, valeriánkou poľnou, endíviou, witloofom (belgickou čakankou), fazuľami so strukmi, artičokmi bodliakovými (kardami), feniklom, rebarborou a sójovými bôbmi. Pokiaľ ide o pyraklostrobín, takáto žiadosť bola podaná v súvislosti s listovou hlúbovou zeleninou, sladkou kukuricou, kukuricou, prosom a cirkom. Pokiaľ ide o trifloxystrobín, takáto žiadosť bola podaná v súvislosti s cibuľou jarnou a artičokmi pravými.

(4) V súlade s článkom 6 ods. 2 a 4 nariadenia (ES) č. 396/2005 bola podaná žiadosť týkajúca sa používania dimetomorfu na ošetrovanie hlúbovej zeleniny tvoriacej ružice, hlávkovej kapusty, šalátu, celeru, cesnaku, cibule a šalotky. Žiadateľ tvrdí, že povolené používanie dimetomorfu na ošetrovanie takýchto plodín v Spojených štátoch amerických a Kanade vedie k vzniku rezíduí, ktoré prekračujú MRL stanovené nariadením (ES) č. 396/2005, a aby sa zabránilo vzniku prekážok obchodu pre dovoz týchto plodín, sú potrebné vyššie MRL.

(5) V súlade s článkom 8 nariadenia (ES) č. 396/2005 príslušné členské štáty vyhodnotili tieto žiadosti a zaslali Komisii hodnotiace správy.

(6) Európsky úrad pre bezpečnosť potravín (ďalej len „úrad“) posúdil žiadosti a hodnotiace správy a preskúmal najmä riziká pre spotrebiteľov, a v prípade potreby aj pre zvieratá, a vydal odôvodnené stanoviská k navrhovaným MRL (2). Tieto stanoviská zaslal Komisii a členským štátom a zverejnil ich.

(7) Úrad vo svojich odôvodnených stanoviskách dospel k záveru, že pokiaľ ide o používanie dimetomorfu na ošetrovanie hlúbovej zeleniny tvoriacej ružice, predložené údaje postačujú na stanovenie nového MRL len v prípade brokolice. Pokiaľ ide o používanie indoxakarbu na ošetrovanie endívie a sójových bôbov, z predložených údajov nevyplýva potreba upraviť existujúce MRL. V prípade witloofu (belgickej čakanky) predložené údaje nepostačujú na stanovenie nového MRL. Pokiaľ ide o používanie pyraklostrobínu na ošetrovanie sladkej kukurice, predložené údaje nepostačujú na stanovenie nového MRL.

(8) Pokiaľ ide o používanie dimetomorfu na ošetrovanie žeruchy a barborky jarnej, žiadna úprava MRL nie je potrebná, keďže MRL stanovené v časti A prílohy III k nariadeniu (ES) č. 396/2005 sú totožné s požadovanými MRL. Pokiaľ ide o používanie pyraklostrobínu na ošetrovanie kukurice, prosa a cirku, žiadna úprava MRL nie je potrebná, keďže MRL stanovené v prílohe II k nariadeniu (ES) č. 396/2005 sú totožné s požadovanými MRL.

(9) Pokiaľ ide o všetky ostatné žiadosti, úrad dospel k záveru, že všetky požiadavky na údaje boli splnené a že na základe posúdenia expozície spotrebiteľov v prípade 27 špecifických európskych spotrebiteľských skupín sú úpravy MRL požadované žiadateľmi, pokiaľ ide o bezpečnosť spotrebiteľov, prijateľné. Úrad zohľadnil najnovšie informácie o toxikologických vlastnostiach látok. Ani pri celoživotnej expozícii spotrebiteľov týmto látkam prostredníctvom konzumácie všetkých potravín, ktoré môžu obsahovať tieto látky, ani pri krátkodobej expozícii spôsobenej extrémnou konzumáciou príslušných plodín a produktov sa nepreukázalo, že existuje riziko prekročenia prijateľného denného príjmu (acceptable daily intake, ADI) alebo akútnej referenčnej dávky (acute reference dose, ARfD).

(10) Na základe odôvodnených stanovísk úradu a s ohľadom na faktory týkajúce sa predmetnej záležitosti spĺňajú príslušné úpravy MRL požiadavky článku 14 ods. 2 nariadenia (ES) č. 396/2005.

(11) Nariadenie (ES) č. 396/2005 by sa preto malo zodpovedajúcim spôsobom zmeniť a doplniť.

(12) Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,

PRIJALA TOTO NARIADENIE:

Článok 1

Prílohy II a III k nariadeniu (ES) č. 396/2005 sa menia a dopĺňajú v súlade s prílohou k tomuto nariadeniu.

Článok 2

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 18. januára 2013 Za Komisiu predseda José Manuel BARROSO

(1) Ú. v. EÚ L 70, 16.3.2005, s. 1.

(2) Vedecké správy EFSA k dispozícii online: http://www.efsa.europa.eu:

Reasoned opinion on the modification of the existing MRLs for dimethomorph in several vegetable crops (Odôvodnené stanovisko k úprave existujúcich MRL pre dimetomorf vo viacerých plodinách zeleniny). Vestník EFSA (EFSA Journal) 2012; 10(7):2845 [35 s.]. doi:10.2903/j.efsa.2012.2845.

Reasoned opinion on the modification of the existing MRLs for indoxacarb in various crops (Odôvodnené stanovisko k úprave existujúcich MRL pre indoxakarb v rôznych plodinách). Vestník EFSA (EFSA Journal) 2012;10(7):2833 [33 s.]. doi:10.2903/j.efsa.2012.2833.Reasoned opinion on the modification of the existing MRLs for pyraclostrobin in leafy brassica and various cereals (Odôvodnené stanovisko k úprave existujúcich MRL pre pyraklostrobín v listovej hlúbovej zelenine a rôznych obilninách). EFSA Journal (Vestník EFSA) 2012; 10(3):2606 [36 s.]. doi:10.2903/j.efsa.2012.2606.

Reasoned opinion on the modification of the existing MRLs for trifloxystrobin in spring onions and globe artichokes (Odôvodnené stanovisko k úprave existujúcich MRL pre trifloxystrobín v cibuli jarnej a artičokoch pravých). Vestník EFSA (EFSA Journal) 2012; 10(9):2873 [25 s.]. doi:10.2903/j.efsa.2012.2873.